**Ministru kabineta noteikumu projekta "Grozījumi** **Ministru kabineta 2010. gada 28. septembra noteikumos Nr. 919 "Noteikumi par vietējo pašvaldību pirmpirkuma tiesību izmantošanas kārtību un termiņiem"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Zemesgrāmatā nebūs jāiesniedz lēmums vai izziņa par atteikšanos izmantot pirmpirkuma tiesības (turpmāk abi kopā – Pašvaldības dokumenti). Par šo dokumentu esamību tiesnesis, nostiprinot īpašuma tiesības, pārliecināsies no pašvaldības elektroniski iesniegtajiem dokumentiem. Īpašuma tiesību nostiprināšanas process tiks padarīts kvalitatīvāks un ātrāks.  Regulējums, kas skar elektronisko informācijas apriti, spēkā stāsies 2020. gada 1. janvārī, pārējā daļā – nākamajā dienā pēc Ministru kabineta noteikumu izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Uzņēmējdarbības vides pilnveidošanas pasākumu plāna 2019.-2022. gadam (apstiprināts ar Ministru kabineta 2019. gada 22. maija rīkojumu Nr. 247) 4.3.1. pasākums paredz uzdevumu nodrošināt elektronisku datu apmaiņu starp pašvaldībām un zemesgrāmatu pirmpirkumu tiesību izmantošanas jomā, izslēdzot pienākumu iedzīvotājiem saņemt pašvaldības izziņu un iesniegt zemesgrāmatā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd atbilstoši Ministru kabineta 2010. gada 28. septembra noteikumiem Nr. 919 "Noteikumi par vietējo pašvaldību pirmpirkuma tiesību izmantošanas kārtību un termiņiem" (turpmāk – noteikumi Nr. 919) gadījumos, kad tiek atsavināts nekustamais īpašums attiecībā uz kuru pašvaldībai saskaņā ar likuma "Par pašvaldībām" 78. pantu ir pirmpirkuma tiesības, pirkuma līgums vai tā noraksts ir iesniedzams pašvaldībā lēmuma par pirmpirkuma tiesību izmantošanu pieņemšanai. Minētajos noteikumos noteikts, ka pircēja tiesības nostiprināt īpašuma tiesības uz nekustamo īpašumu apliecina pašvaldības izsniegts dokuments, ar kuru tā izlēmusi jautājumu par pirmpirkuma tiesību izmantošanu, kas tiek pievienots nostiprinājuma lūgumam. Vispārīgi minētajos noteikumos nav atrunāta šo dokumentu forma. Ņemot vērā, ka darījumi pārsvarā tiek slēgti, tos pašrocīgi parakstot, dokumenti zemesgrāmatā tiek iesniegti papīra formā, attiecīgi arī pašvaldības visbiežāk Pašvaldības dokumentus sagatavo un izsniedz papīra formātā. Nostiprinājuma lūdzējiem ir pienākums vērsties pašvaldībā pēc Pašvaldības dokumenta un pēc tam to kopā ar nostiprinājuma lūgumu iesniegt zemesgrāmatā. Gadījumā, ja pašvaldība Pašvaldības dokumentu izsniegusi, to parakstot ar elektronisko parakstu, nostiprinājuma lūdzējiem jāgādā par tā pievienošanu jau papīra formā iesniegtajam nostiprinājuma lūgumam. Šāda Pašvaldības dokumentu aprite ir smagnēja.  Tiesu administrācija kā valsts vienotās datorizētās zemesgrāmatas (turpmāk – VVDZ) pārzine un turētāja ir izstrādājusi tehnisko risinājumu, kas bāzēts uz esošo e-pakalpojumu bāzes un paredz dokumentu iesniegšanu VVDZ pirms nostiprinājuma lūguma. Nolūkā atvieglot Pašvaldības dokumentu aprites procesu, secināts, ka attiecīgais tehniskais risinājums, proti, ka Pašvaldības dokuments tiek ievietots tīmekļa vietnē [www.zemesgramata.lv](http://www.zemesgramata.lv), būtu izmantojams, tādējādi ievērojami atvieglojot nekustamā īpašuma nostiprināšanas procesu. Visas pašvaldības jau šobrīd ir tīmekļa vietnes [www.zemesgramata.lv](http://www.zemesgramata.lv) reģistrēti lietotāji un esošajiem lietotājiem nav nepieciešams papildu pieprasījums piekļuves nodrošināšanai tehniskajam risinājumam. Tehnisko risinājumu jau šobrīd var aplūkot ikviens tīmekļa vietnes [www.zemesgramata.lv](http://www.zemesgramata.lv) reģistrēts lietotājs sadaļā – iesniegt papildu dokumentus. **Pēc 2020. gada 1. janvāra izziņas par pirkuma līguma vai tā kopijas saņemšana, lēmuma par pirmpirkuma tiesību izmantošanu, lēmuma par atteikumu izmantot pirmpirkuma tiesības vai izziņas par atteikumu izmantot pirmpirkuma tiesības nosūtīšana VVDZ, ir veicama izmantojot tīmekļa pakalpi vai īpaši tam paredzētu VVDZ tiešsaistes risinājumu atkarībā no tā, kura uz to brīdi pašvaldībām ir pieejama atbilstoši to iespējām.** Diskusijās ar Rīgas domes pārstāvjiem secināts, ka tuvākajā laikā plānots izstrādāt Pirmpirkuma tiesību reģistra sasaisti ar VVDZ, radot iespēju VVDZ saņemt dokumentus no minētā reģistra ar tīmekļa pakalpes starpniecību. Līdz ar to, Ministru kabineta noteikumu projektā "Grozījumi Ministru kabineta 2010. gada 28. septembra noteikumos Nr. 919 "Noteikumi par vietējo pašvaldību pirmpirkuma tiesību izmantošanas kārtību un termiņiem"" (turpmāk – MK noteikumu projekts) tiek paredzēti divi alternatīvi kanāli, kādā pašvaldība zemesgrāmatā iesniedz Pašvaldības dokumentus. Šādā gadījumā tiek izslēgts pienākums personām papīra formā saņemt lēmumu par **atteikumu** izmantot pirmpirkuma tiesības vai izziņu par atteikumu izmantot pirmpirkuma tiesības un iesniegt Pašvaldības dokumentus zemesgrāmatā papīra formā. Attiecīgs risinājums izmantojams arī gadījumā, ja pašvaldība pieņem lēmumu par pirmpirkuma tiesību izmantošanu.  Tehniskais risinājums ir bāzēts uz esošo e-pakalpojumu bāzes un paredz Pašvaldības dokumentu iesniegšanai divus kanālus – reģistrētiem lietotājiem tīmekļa vietnē [www.zemesgramata.lv](http://www.zemesgramata.lv) **kā e-pakalpojums** vai ar tīmekļa pakalpes starpniecību. Abos gadījumos, iesniedzot Pašvaldības dokumentu, jānorāda zemesgrāmatas nodalījums (ja nekustamais īpašums ir ierakstīts VVDZ) vai kadastra numurs (ja nekustamais īpašums nav ierakstīts VVDZ), Pašvaldības dokumenta veids un datums, un jāpievieno Pašvaldības dokuments .pdf vai .edoc formātā, lai tas būtu pievienojams nekustamā īpašuma lietai un izdrukājams un, ieskatoties VVDZ, izlasāms jebkuram interesentam, tostarp, nekustamā īpašuma īpašniekam vai personām, kurām ir kādas tiesības uz nekustamo īpašumu. Šādā kārtībā saņemti Pašvaldības dokumenti tiks reģistrēti VVDZ Reģistrācijas sistēmas priekšreģistrā, no kura tie tiks pievienoti nostiprinājuma žurnālam, kad tiesā tiks saņemts nostiprinājuma lūgums. Paredzēts, ka regulējums stājas spēkā 2020. gada 1. janvārī, lai nodrošinātu nepieciešamo informatīvo pasākumu īstenošanu. Tā ieviešana nav saistīta ar papildu izdevumiem, jo visas pašvaldības ir tīmekļa vietnes [www.zemesgramata.lv](http://www.zemesgramata.lv) reģistrēti lietotāji. Tīmekļa pakalpes izstrāde ir pašvaldības ziņā, ja tā uzskata attiecīgo risinājumu par efektīvu, ņemot vērā, piemēram, apstrādājamo Pašvaldības dokumentu īpatsvaru.  MK noteikumu projektā pēc būtības saglabāta esošā kārtība, kādā gūstama pārliecība par pircēja tiesībām nostiprināt īpašuma tiesības. Tiesību nostiprināšanai nepieciešamo Pašvaldības dokumentu pievienošana nostiprinājuma lūgumam tiek aizstāta ar Pašvaldības dokumentu ievietošanu tīmekļa vietnē [www.zemesgramata.lv](http://www.zemesgramata.lv) vai nosūtot to izmantojot tiešsaistes pakalpi. MK noteikumu projektā paredzēts pašvaldības pienākums Pašvaldības dokumentus ievietot ne vēlāk kā trešajā dienā pēc Pašvaldības dokumenta **spēkā stāšanās dienas**. Līdz ar to pašvaldība zaudēs pirmpirkuma tiesības, ja Pašvaldības dokuments tīmekļa vietnē [www.zemesgramata.lv](http://www.zemesgramata.lv) vai tiešsaistes pakalpē nebūs nosūtīts divdesmit ceturtajā dienā no dienas, kad pašvaldībā iesniegts pirkuma līgums vai tā kopija. Līdzīgi kā līdz šim, tiesnesis par attiecīgā termiņa iestāšanos pārliecināsies no VVDZ iesniegtās izziņas, ko pašvaldība zemesgrāmatai nosūtīs pēc pirkuma līguma vai tā kopijas saņemšanas.  Ar MK noteikumu projektu netiek mainīts pašvaldības pienākums pēc Pašvaldības dokumentu **spēkā stāšanās dienas** rīkoties nekavējoties. Šobrīd noteikumos paredzētais 27 dienu termiņš noteikts, ņemot vērā Paziņošanas likumā noteikto septiņu dienu termiņu, kādā uzskatāms par paziņotu papīra formā nosūtītais dokuments. Līdz ar to, pārejot uz elektronisku Pašvaldības dokumentu aprites procesu, rodas iespēja saīsināt maksimālo laiku, kura laikā nav iespējams veikt īpašuma tiesību nostiprināšanu. Turpmāk unificētais pakalpojums "Lēmuma izsniegšana par atteikšanos no pirmpirkuma tiesībām" tiks sniegts elektroniski.  Līdzšinējais regulējums paredz, ka pašvaldība zaudē pirmpirkuma tiesības, ja nostiprinājuma lūdzējs nostiprinājuma lūgumam pievieno Pašvaldības dokumentu. Turpmāk Pašvaldības dokumentu pievienošana nostiprinājuma lūgumam tiek aizstāta ar Pašvaldības dokumentu ievietošanu tīmekļa vietnē [www.zemesgramata.lv](http://www.zemesgramata.lv) vai nosūtīšanu, izmantojot tiešsaistes pakalpi. Vienlaikus jāatzīmē, ka minētās izmaiņas pašas par sevi neietekmē līdzšinējo nostiprinājuma lūguma sagatavošanas procesa organizēšanas kārtību. Ja nostiprinājuma lūdzējs līdz ar nostiprinājuma lūgumu vēlas iesniegt visus nostiprinājumam nepieciešamos dokumentus, tad līdzīgi kā līdz šim nostiprinājuma lūdzējs pie zvērināta notāra vērsīsies pēc tam, kad pašvaldība būs informējusi par Pašvaldības dokumenta pieņemšanu. Šādā gadījumā zvērināts notārs, sagatavojot nostiprinājuma lūgumu, varēs norādīt Pašvaldības dokumenta izdošanas datumu, tādējādi nodrošinot Pašvaldības dokumenta izsekojamību un ievietošanas brīdi tīmekļa vietnē [www.zemesgramata.lv](http://www.zemesgramata.lv) vai nosūtīšanas brīdi izmantojot tiešsaistes pakalpi. Norādāms, ka vienlaikus ar citiem grozījumiem, kas izriet no 2018. gada 11. oktobra likuma "Grozījumi Zemesgrāmatu likumā" un kuru spēkā stāšanās plānota ar 2019. gada 1. decembri, tiks virzīti grozījumi Ministru kabineta 2006. gada 31. oktobra noteikumos Nr. 898 "Noteikumi par zemesgrāmatu nostiprinājuma lūguma formām", paredzot pienākumu nostiprinājuma lūgumā norādīt datumu, kad Pašvaldības dokuments ievietots tīmekļa vietnē [www.zemesgramata.lv](http://www.zemesgramata.lv).  Nereti praksē pirkuma līgumu pašvaldībā iesniedz pircēji, līdz ar MK noteikumu projektā paredzēts, ka Pašvaldības dokumenti tiks nosūtīti **arī** pirkuma līguma vai tā kopijas iesniedzējam. Gadījumā, ja zvērināts notārs īstenos darījuma izpildes pārraudzību, un līdzēji būs uzdevuši zvērinātam notāram saņemt atļaujas no pašvaldības iestādēm, pirkuma līgumu vai tā kopiju pašvaldībā iesniedz zvērināts notārs. Lai nodrošinātu kvalitatīvu notariālo palīdzību gadījumos, kad zvērināts notārs īsteno darījumu uzraudzību, Pašvaldības dokumenti tiks nosūtīti zvērinātam notāram kā pirkuma līguma vai tā kopijas iesniedzējam.  Jāņem vērā, ka iespējamas situācijas, kad nostiprinājuma lūdzējs izvēlas iesniegt nostiprinājuma lūgumu, nesagaidot brīdi, kad pašvaldība izdod un ievieto tīmekļa vietnē [www.zemesgramata.lv](http://www.zemesgramata.lv) vai izmantojot tiešsaistes pakalpi nosūta Pašvaldības dokumentu. Šādā gadījumā, ja nostiprinājuma lūguma izskatīšanas laiks būs vēlāk kā divdesmit trešajā dienā pēc pirkuma līguma vai tā kopijas iesniegšanas pašvaldības institūcijā, tiesnesis Pašvaldības dokumentu, ja tas būs ievietots tīmekļa vietnē [www.zemesgramata.lv](http://www.zemesgramata.lv) vai nosūtīts, izmantojot tiešsaistes pakalpi, izgūs no VVDZ Reģistrācijas sistēmas priekšreģistra. Ja pašvaldība nebūs attiecīgo dokumentu ievietojusi noteikumu Nr. 919 5. punktā minētajā termiņā, tad tā zaudēs pirmpirkuma tiesības saskaņā ar noteikumu Nr. 919 10.1. apakšpunktu. Ja nostiprinājuma lūgums, ievērojot Zemesgrāmatu likumā noteikto nostiprinājuma lūguma izskatīšanas laiku, būs izskatāms ātrāk kā divdesmit trešajā dienā pēc pirkuma lūguma iesniegšanas pašvaldībā, bet tiesnesis nevarēs konstatēt noteikumu Nr. 919 10.2. apakšpunktā minēto pamatu, nostiprinājuma lūgums tiks atstāts bez ievērības.  Vienlaikus MK noteikumu projektā precizēts, ka pašvaldībā iesniedzams ir vai nu pirkuma līguma oriģināls vai kopija, atbilstoši līdzšinējai praksei, atvieglojot veicamo uzdevumu.  Tieslietu ministrijas ieskatā izstrādātā risinājuma ieviešana būtu veicama pakāpeniski, ieviešot to vispirms attiecībā uz pirmpirkuma tiesībām, un pēc tā sekmīgas ieviešanas – turpinot izvēlētā risinājuma ieviešanu arī citos gadījumos. |
| 3. | Projekta izstrādē iesaistītās institūcijas un publiskas personas kapitālsabiedrības | Projekta izstrāde notikusi, konsultējoties ar Tiesu administrācijas un Rīgas domes pārstāvjiem. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu projekta mērķgrupa ir nekustamā īpašuma īpašnieki, kuri iegādājas nekustamo īpašumu, attiecībā uz kuru pašvaldībām ir pirmpirkuma tiesības. 2018. gadā zemesgrāmatā kopumā tika iesniegti 11 887 Pašvaldības dokumenti. 109 pašvaldības. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekts uzlabos esošo īpašuma tiesību nostiprināšanas procesu un padarīs kvalitatīvāku un ātrāku datu apmaiņas procesu starp procesā iesaistītajām institūcijām.  Nekustamā īpašuma īpašniekiem nebūs jāvēršas pašvaldībā, lai saņemtu Pašvaldības dokumentu. Pašvaldībām nebūs jātērē resursi, kas šobrīd tiek patērēti, organizējot Pašvaldības dokumentu izsniegšanu klātienē. |
| 3. | Administratīvo izmaksu monetārs novērtējums | Nekustamā īpašuma ieguvējiem nebūs jāvēršas pašvaldībā, lai iegūtu Pašvaldības dokumentu. Tādējādi administratīvās izmaksas sabiedrības mērķgrupai samazināsies par 175 987,82 *euro*.  Pieņēmumi:  Vidējā vienas stundas darba likme Latvijā 2016. gada 4. ceturksnī – 8,86 *euro* *(pēc CSP datiem par 2019. gada I ceturksni[[1]](#footnote-1)).*  Vidējie ceļa izdevumi Rīgā (pārvietojas ar sabiedrisko transportu vai automašīnu un izmantojot stāvvietu) – 5 *euro*.  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 6 *euro*.  Patērētais laiks ceļā uz pašvaldību un dokumentu saņemšana – 1 h.  Nekustamo īpašumu sadalījums – 5,5 % Rīgas pilsēta (653), 94,5 % reģioni (11 234).  Apjoms – 2018. gadā zemesgrāmatā kopumā tika iesniegti 11 887 Pašvaldības dokumenti.  175 987,82 *euro* = (653 Pašvaldības dokumenti \* 5 *euro)* + (11 234 objekti \* 6 *euro)* + (11 887 Pašvaldības dokumenti \* 8,86 *euro* \* 1 h.) |
| 4. | Atbilstības izmaksu monetārs novērtējums | MK noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| MK noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| MK noteikumu projekts šo jomu neskar. | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| MK noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Tieslietu ministrijas tīmekļvietnē www.tm.gov.lv sadaļā "Sabiedrības līdzdalība" 2019. gada 16. jūlijā tiks publicēts paziņojums par sabiedrības līdzdalības iespējām, sniedzot priekšlikumus par MK noteikumu projektu. |
| 2. | Sabiedrības līdzdalība projekta izstrādē | Sabiedrības pārstāvji varēja iepazīties ar Tieslietu ministrijas mājaslapā (<https://www.tm.gov.lv/lv/cits/pazinojums-par-lidzdalibas-iespejam-ministru-kabineta-noteikumu-projekta-grozijumi-ministru-kabineta-20>) un Ministru kabineta mājaslapā (<https://www.mk.gov.lv/content/ministru-kabineta-diskusiju-dokumenti>) ievietoto MK noteikumu projektu, kā arī izteikt par to viedokli no 2019. gada 16. jūlija līdz 2019. gada 29. jūlijam. |
| 3. | Sabiedrības līdzdalības rezultāti | Tieslietu ministrija sabiedrības līdzdalības ietvaros nesaņēma priekšlikumus par MK noteikumu projektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | MK noteikumu projekta izpilde notiks esošo valsts institūciju ietvaros. Tā izpildi nodrošinās Tiesu administrācija, rajona (pilsētas) tiesa un pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts funkcijas un uzdevumi netiek paplašināti vai sašaurināti. Saistībā ar MK noteikumu projekta izpildi jaunas institūcijas netiek radītas. MK noteikumu projekta izpildi var nodrošināt esošo institūciju ietvaros ar pieejamiem resursiem. Pašvaldībām tiks atvieglota lēmumu izsniegšana, jo to būtu iespējams veikt tiešsaistē, netērējot laiku un resursus saistībā ar pieņemto dokumentu izsniegšanas organizēšanu klātienē.  Attiecībā uz MK noteikumu projektā paredzēto termiņu trīs dienu laikā informēt zemesgrāmatu par pieņemto lēmumu vai izziņu, norādāms, ka tā izpilde nekādā veidā neapgrūtina pašvaldības darbu. Gan Ministru kabineta noteikumos, gan likumos vairākkārt dažādām institūcijām, amatpersonām noteikti pienākumi, kuri jāizpilda trīs dienu laikā. Pēc vispārējiem termiņa skaitīšanas principiem, ja termiņš iekrīt svētku dienā, tad termiņa tecējums beidzas nākamajā darba dienā (sk. piemēram, Civilprocesa likuma 48. panta otro daļu). Tādējādi nav pamats uzskatīt, ka, piemēram, triju dienu termiņa noteikšana un tā izpilde ir apgrūtināta, piemēram, t.s. garajās brīvdienās. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Miļevska 67036813

[Kristine.Milevska@tm.gov.lv](mailto:Kristine.Milevska@tm.gov.lv)

1. Vienas stundas darbaspēka izmaksas pa darbības veidiem pa ceturkšņiem, sezonāli neizlīdzinātie (EUR) https://data1.csb.gov.lv/pxweb/lv/sociala/sociala\_\_dsp\_izmaksas\_\_isterm/DI030c.px (Aplūkots 2019. gada 9. jūlijā)  [↑](#footnote-ref-1)